CELEX: 52019DP0333
Language: bg
Date: 2019-04-04 00:00:00
Title: Решение на Европейския парламент от 4 април 2019 г. относно искането за снемане на имунитета на Георгиос Епитидиос (2018/2268(IMM))

31.3.2021   
            
            
               BG
            
            
               Официален вестник на Европейския съюз
            
            
               C 116/10
            
         
      P8_TA(2019)0333
      Искане за снемане на имунитета на Георгиос Епитидиос
      Решение на Европейския парламент от 4 април 2019 г. относно искането за снемане на имунитета на Георгиос Епитидиос (2018/2268(IMM))
      (2021/C 116/04)
      
         Европейският парламент,
      
      
                  —
               
               
                  като взе предвид искането за снемане на имунитета на Георгиос Епитидиос, предадено на 12 октомври 2018 г. от заместник-прокурора на Върховния съд на Гърция във връзка с процедура № ABM: 2017/10839 и обявено в пленарно заседание на 13 ноември 2018 г.,
               
            
                  —
               
               
                  след като изслуша Георгиос Епитидиос съгласно член 9, параграф 6 от своя Правилник за дейността,
               
            
                  —
               
               
                  като взе предвид членове 8 и 9 от Протокол № 7 за привилегиите и имунитетите на Европейския съюз, както и член 6, параграф 2 от Акта за избирането на членове на Европейския парламент чрез всеобщи преки избори от 20 септември 1976 г.,
               
            
                  —
               
               
                  като взе предвид решенията на Съда на Европейския съюз от 12 май 1964 г., 10 юли 1986 г., 15 и 21 октомври 2008 г., 19 март 2010 г., 6 септември 2011 г. и 17 януари 2013 г. (1),
               
            
                  —
               
               
                  като взе предвид член 62 от конституцията на Република Гърция,
               
            
                  —
               
               
                  като взе предвид член 5, параграф 2, член 6, параграф 1 и член 9 от своя Правилник за дейността,
               
            
                  —
               
               
                  като взе предвид доклада на комисията по правни въпроси (A8-0185/2019),
               
            
                  А.
               
               
                  като има предвид, че заместник-прокурорът на Върховния съд на Гърция поиска снемане на имунитета на Георгиос Епитидиос, член на Европейския парламент, във връзка с възможни правни действия относно предполагаемо престъпление;
               
            
                  Б.
               
               
                  като има предвид, че член 9 от Протокол № 7 относно привилегиите и имунитетите на Европейския съюз постановява, че членовете на Европейския парламент притежават на територията на тяхната собствена държава имунитетите, предоставяни на членовете на националните парламенти;
               
            
                  В.
               
               
                  като има предвид, че член 62 от конституцията на Република Гърция предвижда, че по време на техния парламентарен мандат членовете на Парламента не могат да бъдат съдебно преследвани, арестувани, лишавани от свобода и свободата им не може да се ограничава по друг начин без предварително разрешение от Парламента;
               
            
                  Г.
               
               
                  като има предвид, че искането на заместник-прокурора на Върховния съд на Република Гърция се отнася до производство във връзка с предполагаемо нарушение на член 45 и член 232а от Наказателния кодекс на Гърция, които се отнасят до съвместно нарушение на съдебно решение;
               
            
                  Д.
               
               
                  като има предвид, че Георгиос Епитидиос е обвинен, че не е изпълнил временното решение № 3603/2015 на районния съд от първа инстанция в Атина, с което се разпорежда премахването на всички камери от приземния етаж и входа на сградата, намираща се на ул. „Граму“ № 73 в Маруси (Атика), и заплащането на глоба от 600 EUR (шестстотин евро) за всяко бъдещо нарушение на решението от 25 май 2015 г.;
               
            
                  Е.
               
               
                  като има предвид, че съгласно член 9, параграф 8 от Правилника за дейността комисията по правни въпроси при никакви обстоятелства не може да се произнася относно вината или невинността на члена на Парламента, нито по въпроса дали приписаните му мнения или деяния дават основание за наказателно преследване, дори и ако при разглеждането на искането тя подробно се е запознала с фактите по случая;
               
            
                  Ж.
               
               
                  като има предвид, че Европейският парламент също не може да се произнася относно вината или невинността на член на ЕП или по това дали деянията, в извършването на които членът на ЕП е обвинен, дават основание за започване на наказателно производство, нито пък да се произнася относно относителните предимства на националните правни и съдебни системи;
               
            
                  З.
               
               
                  като има предвид, че съгласно член 5, параграф 2 от Правилника за дейността на Европейския парламент парламентарният имунитет не е лична привилегия на отделния член на ЕП, а представлява гаранция за независимостта на Парламента като цяло и на неговите членове;
               
            
                  И.
               
               
                  като има предвид, че целта на парламентарния имунитет е да защити Парламента и неговите членове от съдебно производство във връзка с дейности, провеждани при изпълнение на парламентарните задължения и които не могат да бъдат разделени от тези задължения;
               
            
                  Й.
               
               
                  като има предвид, че съдебното преследване не се отнася за изразените възгледи или гласуването по време на изпълнение на служебните задължения на въпросния член на Европейския парламент за целите на член 8 от Протокол № 7 относно привилегиите и имунитетите на Европейския съюз;
               
            
                  К.
               
               
                  като има предвид, че въз основа на информацията и обясненията, предоставени по този случай, няма причина да се предполага, че намерението, което стои в основата на наказателното производство, е да се увреди политическата дейност или репутацията на член на ЕП, а оттам и независимостта на Парламента (fumus persecutionis);
               
            
               
                  1.
               
               
                  решава да снеме имунитета на Георгиос Епитидиос;
               
            
               
                  2.
               
               
                  възлага на своя председател да предаде незабавно настоящото решение и доклада, изготвен от неговата отговорна комисия, на гръцките органи и на Георгиос Епитидиос.
               
            
         (1)  Решение на Съда от 12 май 1964 г., Wagner/Fohrmann и Krier, 101/63, ECLI:EU:C:1964:28; решение на Съда от 10 юли 1986 г., Wybot/Faure и други, 149/85, ECLI:EU:C:1986:310; решение на Общия съд от 15 октомври 2008 г., Mote/Парламент, T-345/05, ECLI:EU:T:2008:440; решение на Съда от 21 октомври 2008 г., Marra/De Gregorio и Clemente, C-200/07 и C-201/07, ECLI:EU:C:2008:579; решение на Общия съд от 19 март 2010 г., Gollnisch/Парламент, T-42/06, ECLI:EU:T:2010:102; решение на Съда от 6 септември 2011 г., Patriciello, C-163/10, ECLI: EU:C:2011:543; решение на Общия съд от 17 януари 2013 г., Gollnisch/Парламент, T-346/11 и T-347/11, ECLI:EU:T:2013:23.